sonderborg.dk

folkBALTICA: Salon - Sebastian's Nordic Lights
2026-05-06 19:30 (Europe/Copenhagen) | Augustiana Kunstpark & Kunsthal, Palævej 10-14, Augustenborg, 6440, Danmark
Sebastian Bloch (DK): guitar
Synnøve Brøndbo Plassen (N): sang
Karoliina Kreintaal (EST): violin & sang
Michał Żak (PL): fløjter, klarinet, m.m.

Det er et erklæret kunstnerisk mål for folkBALTICA at bidrage til den aktuelle musikscene med nye værker og dugfriske musikalske samarbejder kunstnerne imellem. Folkemusikken egner sig fremragende til dette formål. Den er ikke museal men en bevægelig og dynamisk kunstform.
Et tiltag i forhold til nye kunstneriske samarbejder er folkBALTICA salonen, som opførtes for første gang ved festivalen i 2021: Kunstnerne kender ikke hinanden på forhånd. De mødes en dag før koncerten et sted i Flensborg for at lære hinanden at kende som musikere og mennesker.
Gennem de seneste år har folkBALTICAs “salon” etableret sig som en særlig aften for kunstnerne og publikum. De fire små solokoncerter, der spilles i Augustianas fire hjørneværelser er særligt udfordrende og inspirerende for både kunstnere og det roterende publikum. Efter en kort pause går alting op i en højere enhed, når kunstnerne møder publikum og hinanden i et fælles afsluttende sæt i palæets centrale sal.
I år ledes salonen af den danske guitarist Sebastian Bloch som mange vil huske fra folkBALTICA Ensemblets første år og senere fra det succesfulde Mads Hansens Kapel. Hans gæster er den norske sangerinde Synnøve Brøndbo Plassen (fra folkBALTICAs jubilæumskoncert 2025), den polske træblæser Michał Żak (bl.a. kendt fra Sharing Heritage Love Tree Ensemblet ved folkBALTICA 2018) og den estiske violinist Karoliina Kreintaal, som gæster folkBALTICA for første gang.
folkBALTICA har kurateret dette samarbejde, som uropføres i det smukke palæ ved Augustenborg fjord.

Dialogmøde med erhvervsdrivende omkring Gråsten Torv
2026-05-06 18:00 - 19:30 | Ahlmannsparken, BHJ-salen, Ahlefeldvej 4, Gråsten, 6300
Gråsten Torv er en livsnerve i Gråsten, og i fremtiden skal torvet spille en endnu større rolle for både os, der har vores daglige gang i byen, for dig, der driver virksomhed på torvet, og for vores mange besøgende. Målet er at skabe mere liv, længere opholdstid og bedre rammer for handel og aktiviteter på torvet.
For at gøre dette skal der igangsættes en forsøgsordning, hvor torvet fredeliggøres i et eller andet omfang.
Forud for en prøveperiode, hvor løsningen afprøves i praksis, inviteres alle butiksdrivende på og omkring Gråsten Torv til at drøfte muligheder, hensyn og konkrete løsninger.
Inputs vil indgå direkte i udformningen af den konkrete løsning og i planlægningen af prøveperioden.
Af hensyn til mødeplanlægning, er tilmelding påkrævet.

Reception: SPOR
2026-05-06 17:00 - 19:00 | Biblioteket Sønderborg, Nørre Havnegade 15, Sønderborg, 6400, Danmark
Vær med, når vi endelig løfter sløret for SPOR – Litterære lydvandringer!

Endelig kan Biblioteket Sønderborg sammen med Forfattergruppen Alssund løfte sløret for de otte unikke lydvandringer i projektet SPOR. De vidt forskellige litterære lydvandringer vækker Sønderborgs flotte natur til live gennem nyskrevet fiktion og et fascinerende lyddesign.
Det fejrer vi med en festlig reception, hvor du kan glæde dig smagsprøver fra lydvandringerne – og ikke mindst muligheden for at møde og tale med forfatterne bag projektet.

SPOR
Litterære lydvandringer
Lyt til litteratur, der udspiller sig netop dér, hvor du sætter dine fødder.
Ni lokale stemmer fra Forfattergruppen Alssund har skrevet originale tekster til otte lydvandringer, der alle finder sted midt i naturen.
Fortællingerne spænder fra det historiske til det sanselige og bliver levende lige midt i landskabet. Uanset om du er til poesi, spænding eller historiske beretninger, er der en lydvandring til dig. Ruterne fører dig gennem vores smukke natur – fra tæt skov til vidtstrakt strand, fra friserede parker til åbne marker. Du kan komme med på en intens ulvejagt, møde middelalderens røvere, mærke et psykologisk drama krybe ind under huden – eller lade dig opsluge af familierelationer, hemmeligheder og en vis sagnfigur.

Musik og snak om Shu-bi-dua
2026-05-06 16:30 - 17:30 | Biblioteket Augustenborg, Stadionvej 8, Augustenborg, 6440
Med Brian O’Driscoll og Karla Dons Jensen
Alle danskere har et forhold til Shu-Bi-Dua. Vi synger deres sange som Midsommersangen til Skt. Hans og Vuffeli vov om hunde. Da Bundesen døde under Corona, blev en hel udgave af Fællessang på DR dedikeret til Shu-Bi-Dua. Deres tekster er soundtracket til danskernes liv med deres finurlige sprog og humor.
Bibliotekar Karla Dons Jensen og musiker Brian O’Driscoll vil sammen synge og fortælle om Shu-Bi-Dua. Det bliver en hyggelig musikfortælling om et af Danmarks bedst sælgende bands.
Brian O’Driscoll er dansk/irsk sanger og guitarist fra Skelde. Han er enormt aktiv og slår tonen an i det sønderjyske musikliv. Brian er ejer og stifter af BookMusikNu, er festival leder for Back to the Roots Festival, bestyrelsesmedlem i Sønderborg Musik Råd
og bestyrelsesmedlem i Dansk Musiker Forbund – Sønderborg. Brian har fingeren i hver en musikalsk gryde og er med i utallige bands, oftest inden for folkemusikgenren.
Karla Dons Jensen er bibliotekar og har i mange år sunget og spillet for børn og familier i Sønderborg Kommune. Hun elsker musik og at fortælle historier, så hun glæder sig til at dykke ned i Shu-bi-dua.
Begivenheden foregår her:
Biblioteket Augustenborg
, Stadionvej 8, 6440, Augustenborg
Læs mere om eventet og køb en evt. billet her.

Hvem Ka’, Canva!
2026-05-06 14:30 - 17:00 | Sønderborg Vækstråd, Ellegårdvej 36, Sønderborg, 6400
Hvem Ka’, Canva!
Det første indtryk skabes, før du siger et ord.
Det første afgørende indtryk skabes visuelt med farver, typografi og det æstetiske udtryk, din virksomhed bærer med sig på tværs af alt fra SoMe til præsentationer. En professionel og sammenhængende visuel kommunikation er en af de mest effektive måder at styrke dit brand på – uanset om du er ny soloselvstændig, garvet iværksætter eller har ansvaret for kommunikationen i en mellemstor virksomhed.
Canva er et af de mest intuitive og nemt tilgængelige designværktøjer, der findes lige nu. Men mange udnytter blot en brøkdel af dets potentiale. Det ændrer vi på i fællesskab. På denne gratis introduktionsworkshop, første del af et længere forløb, får du:

Indblik i, hvorfor stærke designs og en visuel rød tråd er afgørende for, hvordan din virksomhed opfattes af dine målgrupper
Overblik over Canvas mange muligheder – langt ud over gængse SoMe-opslag
Hands-on øvelser, så du arbejder i værktøjet allerede under workshoppen
Konkrete greb til præsentationer, infografikker, nyhedsbreve, bannere og meget mere

Introen er for dig, der er ny i Canva eller dig, der allerede bruger det, men som ønsker at komme dybere ned i værktøjets lag og arbejde mere bevidst og effektivt med dit visuelle udtryk. Du behøver kun en gratis Canva-profil på medbragt computer for at deltage.

Din underviser
Camilla Uldal er strategisk kommunikationsekspert og stiftende partner i ULDAL & CO. Hun arbejder i skæringspunktet mellem strategi, æstetik og fortælling og har en sjælden evne til at gøre det komplekse enkelt, det kedelige smukt og det visuelle strategisk. Som underviser er hun kendt for at være engageret, praksisnær og medrivende.

Praktisk info
Tidspunkt: Onsdag d. 6. maj 2026 kl. 14:30 – 17:00
Sted: Sønderborg Vækstråd, Domicilet, Ellegårdvej 36, 6400 Sønderborg. Fri parkering. Indgang og parkering via Damgade.
Pris: Gratis.
Tilmelding: Tilmelding er nødvendig – senest d. 29. april 2026 kl. 12:00

FFKK udstilling - Café og Kunst
2026-05-01 - 2026-05-31 | Rinkenæshus, Sejrsvej 41, Gråsten, 6300, Danmark
FFKK Flensborg Fjord Kunst & Kulturforening udstiller på Rinkenæshus hver dag i april måned fra kl. 8.30 – 11.30 og igen fra kl. 15.00 17.00
Se månedens udstilling og nye en kop kaffe i caféen på Rinkenæshus

TERAPI - 2 på stoffer præsenterer kunstudstilling
2026-04-25 - 2026-05-10 | KunstPunkt, Storegade 14, Augustenborg, 6440
TERAPI af 2 på stoffer
Kunstudstilling 25. april – 10. maj 2026
KunstPunkt Storegade 14, 6440 Augustenborg
Fernisering: lørdag 25. april kl. 14.00
Åbent: dagligt kl. 11-16, gratis adgang
I en verden, hvor forandringer sker med stor hastighed, og man ikke altid kan vide, hvem der er ven eller fjende, er det godt at have et sted at finde ro og fordybelse.
Tekstilernes verden tilbyder netop dette – her sker tingene langsommere. Der er tid til at stoppe op, vurdere, ændre, gå tilbage og ændre igen. Her kan man nyde farver, mønstre og teksturer i sit eget tempo.
2 på stoffer, bestående af mor og datter Anne Merete Nilausen og Puk Nielsen, inviterer til udstillingen Terapi, som viser nyere værker inden for patchwork. Begge har de dyrket patchwork i over 20 år, og det har udviklet sig fra en hyggelig hobby til en næsten livsstil, hvor en stor del af fritiden bruges på at sy, diskutere og opleve patchwork.
Udstillingen TERAPI rummer både traditionelle og moderne værker, farverige kompositioner, abstrakte motiver og roligere, gråtonede stykker. Fælles for alle værkerne er den ro og fordybelse, der har præget skabelsesprocessen – og som nu inviterer beskueren til at opleve samme stille glæde.
Kom og oplev, hvordan tekstiler kan skabe både æstetisk nydelse og mental ro i en travl hverdag.
